પૌરાણિક કથા પ્રમાણે એક દિવસ યમરાજે યમદૂતને પૂછ્યું કે તું પૃથ્વી પર જઈને અનેકોના પ્રાણનું હરણ કરે છે તો તને ક્યારેય દુઃખ નથી થતું. યમદૂતે જવાબ આપ્યો કે ભગવાન આમ તો આ મારી ફરજ છે પણ એકવખત મને ખરેખર રંજ થયેલો. યમરાજે પૂછ્યું કે આવું ક્યારે બનેલું ? ત્યારે યમદૂતે કહ્યું કે એક વ્યક્તિ જેનાં લગ્નને માત્ર ચાર જ દિવસ થયા હતા તેના પ્રાણ મારે ધનતેરસના દિવસે હરવા પડ્યા ત્યારે મને ખરેખર અફસોસ થયો હતો. યમદૂતની આ વાત સાંભળી યમરાજે ત્યારે એવું વચન આપ્યું કે ધનતેરસને દિવસે જેને ત્યાં દીપદાન થશે એટલે કે દીવડાઓ પ્રગટાવાશે તેનો જીવનદીપ એ દિવસે બુઝાશે નહીં. મનુષ્ય અમર નથી પણ આ રીતે એક દિવસ માટે યમરાજાએ એને અમરત્વ પ્રદાન કર્યું છે.